สมเด็จพระเจ้าอยู่หัว ทรงจักรยานนำพสกนิกรผู้ร่วมกิจกรรม Bike อุ่นไอรัก กลับมายังจุดเริ่มต้นพระลานพระราชวังดุสิต ท่ามกลางความปลื้มปีติของพสกนิกร
สมเด็จพระเจ้าอยู่หัว ทรงจักรยานนำพสกนิกรผู้ร่วมกิจกรรม Bike อุ่นไอรัก กลับมายังจุดเริ่มต้นพระลานพระราชวังดุสิต ท่ามกลางความปลื้มปีติของพสกนิกรที่ปักหลักเฝ้าทูลละอองธุลีพระบาทรับเสด็จเป็นจำนวนมาก

ภายหลังจากที่สมเด็จพระเจ้าอยู่หัวทรงจักรยานพระที่นั่งนำพสกนิกรผู้ร่วมกิจกรรม Bike อุ่นไอรัก จากพระลานพระราชวังดุสิต มุ่งสู่สวนสุขภาพลัดโพธิ์ อำเภอพระประแดง จังหวัดสมุทรปราการ ในช่วงค่ำที่ผ่านมา ซึ่งตลอดเส้นทางสองฝั่งถนนได้มีพสกนิกรทั้งจากในเขตกรุงเทพมหานครและต่างจังหวัดเดินทางมาเฝ้าทูลละอองธุลีพระบาทรับเสด็จเป็นจำนวนมาก และในช่วงที่ผ่านมา สมเด็จพระเจ้าอยู่หัวได้ทรงจักรยานพระที่นั่งกลับจากสวนสุขภาพลัดโพธิ์ อำเภอพระประแดง จังหวัดสมุทรปราการ ซึ่งเป็นจุดปลายทาง ถึงยังจุดเริ่มต้นบริเวณพระลานพระราชวังดุสิตท่ามกลางประชาชนที่ยังปักหลักรอเฝ้ารับเสด็จเป็นจำนวนมาก โดยทุกคนต่างส่งเสียงทรงพระเจริญดังกึกก้อง โอกาสนี้ สมเด็จพระเจ้าอยู่หัวทรงแย้มพระสรวลและโบกพระหัตถ์ให้แก่พสกนิกรที่รอเฝ้ารับเสด็จยังความปลาบปลื้มใจ จากนั้นจึงเสด็จพระราชดำเนินกลับไปยังพระที่นั่งอัมพรสถาน พระราชวังดุสิต

ขณะที่ผู้ร่วมกิจกรรม Bike อุ่นไอรัก ที่ร่วมปั่นจักรยานตามขบวนเสด็จพระราชดำเนินต่างร่วมกันถ่ายภาพบรรยากาศภายในพื้นที่ ณ จุดเริ่มต้นพระลานพระราชวังดุสิต เพื่อบันทึกประวัติศาสตร์การแสดงพลังความรักและสามัคคีของคนในชาติด้วยหัวใจแห่งความจงรักภักดี